Dan Bilzerian ราชาอินสตาแกรม ลวงโลก
ทำอย่างไรให้คนติดตามอินสตาแกรมเยอะ? สำหรับคนนี้เลือกที่จะ ยิงจรวด RPG เพื่อฉลองการเป็นพลเมืองสัญชาติอาร์เมเนีย เข้าไปถ่ายวิดีโอท่ามกลางเหตุการณ์ยิงกราดที่ลาสเวกัส พกอาวุธสงคราม M16 ไว้ในรถขณะไปโรงเรียน..  หากให้เรานึกถึงคนดังบนโลกออนไลน์ที่ไม่ใช่ดารา หรือนักแสดงในยุคนี้ หนึ่งในนั้นก็น่าจะมีชื่อของ Dan Bilzerian ชายผู้มีไลฟ์สไตล์บ้าระห่ำ ที่มักอัปเดตเรื่องราวชีวิตของเขาบนอินสตาแกรมให้คนทั่วโลกได้ติดตาม
22 พ.ย. 2563

Dan Bilzerian ราชาอินสตาแกรม ลวงโลก /โดย ลงทุนแมน
ทำอย่างไรให้คนติดตามอินสตาแกรมเยอะ?
สำหรับคนนี้เลือกที่จะ ยิงจรวด RPG เพื่อฉลองการเป็นพลเมืองสัญชาติอาร์เมเนีย
เข้าไปถ่ายวิดีโอท่ามกลางเหตุการณ์ยิงกราดที่ลาสเวกัส
พกอาวุธสงคราม M16 ไว้ในรถขณะไปโรงเรียน..
หากให้เรานึกถึงคนดังบนโลกออนไลน์ที่ไม่ใช่ดารา หรือนักแสดงในยุคนี้
หนึ่งในนั้นก็น่าจะมีชื่อของ Dan Bilzerian ชายผู้มีไลฟ์สไตล์บ้าระห่ำ
ที่มักอัปเดตเรื่องราวชีวิตของเขาบนอินสตาแกรมให้คนทั่วโลกได้ติดตาม
นอกจากไลฟ์สไตล์หลุดโลกแล้ว
ชีวิตประจำวันของเขาก็มีแต่การจัดงานปาร์ตี้บนเรือสำราญ
เดินทางไปไหนมาไหนด้วยเครื่องบินเจ็ต และซูเปอร์คาร์ส่วนตัว
และที่สำคัญ ในทุกกิจกรรมที่เขาทำมักจะถูกห้อมล้อมไปด้วยนางแบบในชุดบิกินี
สิ่งเหล่านี้ที่เขาทำ ส่งผลให้ Dan Bilzerian มีผู้ติดตามบนอินสตาแกรมสูงถึง 32.6 ล้านคน
ซึ่งก็เป็นที่มาของฉายา “King of Instagram” หรือราชาอินสตาแกรมของเขา นั่นเอง
ถึงตรงนี้ หลายคนคงอยากรู้แล้วว่าเขาประสบความสำเร็จมาจากอะไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Dan Bilzerian เป็นชาวอเมริกัน เชื้อสายอาร์เมเนีย อายุ 40 ปี
ก่อนหน้านี้ เขาเคยสมัครเพื่อเข้าบรรจุเป็นหน่วยรบพิเศษแห่งกองทัพเรือสหรัฐอเมริกา หรือ Navy SEALs แต่ก็ไม่สำเร็จ เนื่องจากทำผิดกฎเรื่องความปลอดภัยระหว่างการฝึกยิงปืน
เมื่อไม่ประสบความสำเร็จกับการเป็นหน่วยรบพิเศษ
Dan Bilzerian ก็ได้ผันตัวเข้าสู่การเป็นนักพนัน โดยเริ่มต้นจากการเล่นโป๊กเกอร์
ซึ่งเงินทุนก้อนแรกของเขามาจากการ “ขายปืน” ที่เป็นของเขาเอง
ไม่นานเขาก็กลายเป็นนักเล่นโป๊กเกอร์มืออาชีพ
ซึ่งก็ดูเหมือนว่าอาชีพนี้จะทำให้เขาประสบความสำเร็จ
และเป็นที่มาของไลฟ์สไตล์สุดบ้าระห่ำที่เราเห็นกันบนอินสตาแกรม
ที่เราสามารถพูดแบบนั้นได้ก็เพราะว่า
Dan Bilzerian ทำผลงานจบอันดับที่ 180
ในรายการ The World Series of Poker ที่ลาสเวกัส ประเทศสหรัฐอเมริกา
ซึ่งถือเป็นรายการแข่งขันโป๊กเกอร์ที่ใหญ่ที่สุดในโลก
นอกจากนี้ เขายังเคยทวีตว่าเขาสามารถทำเงินได้ 326 ล้านบาท
จากการเล่นโป๊กเกอร์เพียงคืนเดียว
และมีรายได้สุทธิจากการเล่นโป๊กเกอร์อาชีพ 1,500 ล้านบาท ในปี 2014 เพียงปีเดียว
Dan Bilzerian ยังอ้างว่าเขาทำเงินรางวัลรวมจากการเล่นโป๊กเกอร์ได้สูงได้ 6,000 ล้านบาท ซึ่งหลายสำนักพนันก็ประเมินกันว่าเขาเป็นนักเล่นโป๊กเกอร์มืออาชีพที่ร่ำรวยที่สุดในโลก
นอกจากความสำเร็จในแวดวงการพนันแล้ว
Dan Bilzerian ก็ยังได้มุ่งสู่การก่อตั้งธุรกิจ
โดยเขาได้ทำการ Backdoor Listing หรือ เข้าซื้อกิจการและครอบครองบริษัทในตลาดหลักทรัพย์
บริษัทที่ถูกเข้าซื้อกิจการนั้นชื่อว่า Ignite International ซึ่งจดทะเบียนอยู่ในตลาดหลักทรัพย์ประเทศแคนาดา
โดยธุรกิจหลักภายหลังการเข้าครอบงำกิจการของ Dan Bilzerian ก็คือ การขายผลิตภัณฑ์จากกัญชา, น้ำเปล่า, วอดก้า และเสื้อผ้าที่มีเครื่องหมายการค้าแบรนด์ Ignite
อ่านถึงตรงนี้ หลายคนคงกำลังคิดว่า Dan Bilzerian มีชีวิตที่ประสบความสำเร็จ
มีรายได้มาจากการเล่นโป๊กเกอร์ และธุรกิจส่วนตัวอย่างบริษัท Ignite International
แต่รู้หรือไม่ว่าที่เล่ามาทั้งหมด
อาจไม่มีเรื่องใดเลยที่เป็นความจริง..
เพราะเรื่องราวของ Dan Bilzerian ทั้งหมดที่เราเล่ามาถึงตรงนี้ มันมีแนวโน้มที่จะเป็นเรื่องที่ตัวเขา “แต่งขึ้นมา” แทบจะทั้งหมด..
ตลอดระยะเวลาที่ผ่านมา ด้วยฐานผู้ติดตามที่มากขึ้นของ Dan Bilzerian
ทำให้ผู้ที่เริ่มสงสัยในที่มาของเงินทุนและความสำเร็จของเขาก็เพิ่มมากขึ้นไม่แพ้กัน
ข้อสงสัยแรกก็คือ คุณพ่อของ Dan Bilzerian เคยเป็นนักควบรวมกิจการที่ต้องโทษเนื่องจากปัญหาการฉ้อโกง และโดนสำนักงานกำกับดูแลตลาดหลักทรัพย์เรียกค่าปรับราว 1,800 ล้านบาท
ซึ่งแน่นอนว่าพ่อของเขาก็ได้หลบหนี และไม่ได้จ่ายเงินค่าปรับจำนวนมหาศาลแต่อย่างใด
หลายคนก็คาดการณ์กันว่าเงินทุนส่วนใหญ่ของ Dan Bilzerian เป็นมรดกจากกองทรัสต์ที่พ่อของเขาได้เคยก่อตั้งไว้ให้ลูกชาย ไม่ได้มาจากการที่เขาประสบความสำเร็จจากการเล่นโป๊กเกอร์แต่อย่างใด
และหลักฐานที่ยืนยันว่าเขาไม่น่าจะใช่นักโป๊กเกอร์มืออาชีพ
ก็มาจากการวิเคราะห์ของ Doug Polk นักโป๊กเกอร์ชื่อดัง ที่ได้นำวิดีโอการเล่นโป๊กเกอร์ของ Dan Bilzerian มาทำการวิเคราะห์ต่อสาธารณชน และชี้ให้เห็นว่า Dan Bilzerian เป็นเพียงมือสมัครเล่นเท่านั้น
ที่มากไปกว่านั้นก็คือ ในปี 2019 บริษัท Ignite International ของเขา มีรายได้ 223 ล้านบาท แต่ขาดทุนมากถึง 1,591 ล้านบาท
ซึ่งสาเหตุสำคัญที่ Ignite International ขาดทุน มาจากต้นทุนการทำธุรกิจที่สูงมาก โดยในปี 2019 บริษัทมีค่าใช้จ่ายเงินเดือนพนักงาน และผู้บริหาร 426 ล้านบาท และค่าใช้จ่ายด้านการตลาด 513 ล้านบาท
จุดที่ผิดสังเกตก็คือ ค่าใช้จ่ายด้านการตลาด ที่มากเกินกว่า 2 เท่าของรายได้
และที่พีกไปกว่านั้นก็คือ ค่าใช้จ่ายในด้านการตลาดที่มากมายของบริษัท อาจจะเป็นที่มาของไลฟ์สไตล์ และเรื่องราวทั้งหมดบนอินสตาแกรมของ Dan Bilzerian..
เรื่องดังกล่าวถูกเปิดโปงขึ้นโดย Curtis Heffernan อดีตผู้บริหารของบริษัท Ignite International ที่ถูกไล่ออกหลังจากที่พบว่าทางบริษัทมีค่าใช้จ่ายที่ไม่สมเหตุสมผล และไม่เกี่ยวข้องกับการทำธุรกิจ
Curtis Heffernan ได้ระบุว่าบริษัทนำเงินสดไปซื้อทรัพย์สินไม่จำเป็นมากมาย เช่น
สนาม Paintball มูลค่า 2,200,000 บาท
ปืน Star Wars 1,800,000 บาท
หินผาจำลอง 1,200,000 บาท
นอกจากนั้น อดีตผู้บริหารยังระบุอีกว่า
ไม่ว่าจะเป็นแมนชันสุดหรู เรือสำราญ เครื่องบินเจ็ตส่วนตัว นางแบบในชุดบิกีนี
ทั้งหมดนี้ถูกรวมเป็นค่าใช้จ่ายทางธุรกิจของบริษัท Ignite International
และหากเราสังเกตโพสต์ของ Dan Bilzerian บนอินสตาแกรมดีๆ แล้ว
จะพบว่าบางโพสต์ก็จะมีโลโก้ของบริษัท Ignite International หรือสินค้าของทางบริษัทถูกวางเป็นส่วนประกอบหนึ่งของภาพ
ซึ่งหมายความว่า เรื่องราวสุดหรูทั้งหมดนั้นอาจเป็นเพียงแคมเปญการตลาด ที่ Dan Bilzerian จงใจใช้เงินของบริษัทในการจ่ายค่าโฆษณา โดยการ “จ้างตัวเอง” เป็น Influencer แล้วรับเงินค่าจ้างของบริษัท มาเข้ากระเป๋าของตัวเอง..
หากเรื่องที่อดีตผู้บริหารกล่าวมาเป็นความจริง
ก็เท่ากับว่าบริษัทแห่งนี้จะไม่ต่างอะไรไปจากตู้ ATM
ที่ทำให้เกิดเรื่องราวลวงโลกของ Dan Bilzerian..
เรื่องราวทั้งหมดนี้อาจให้ข้อคิดกับเราได้ว่า
สิ่งที่เราเห็นบนโลกออนไลน์ที่ดูเหมือนจะเป็นชีวิตสวยหรู
แต่จริงๆ แล้วมันก็แค่มุมเดียวของชีวิตเขาทั้งหมด
และเรื่องนั้นมันอาจไม่ใช่ความจริงเลยก็ได้
ทุกครั้งที่เราเปิดหน้าจอของเราขึ้นมา
แล้วคอยนึกอิจฉาคนอื่นที่อยู่ในนั้น ว่าอยากเป็นแบบพวกเขา
ถ้ามองให้ลึกลงไป
ชีวิตเราที่อยู่กับความจริง อาจดูน่าอิจฉากว่า ชีวิตสมบูรณ์แบบ ในโลกที่หลอกลวง ก็เป็นได้..
----------------------
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-